**Ministru kabineta noteikumu projekta**

**“Kārtība kādā veicami pasažieru komercpārvadājumu ar taksometru un prasības speciālās atļaujas (licences) saņemšanai” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2016. gada 13.septembra sēdes protokollēmuma (prot. 34 31. §) 4. punkts un Autopārvadājumu likuma 35. panta pirmā un trešā daļa, kas stāsies spēkā 2018.gada 1.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ministru kabineta 2012. gada 3. jūlija noteikumi Nr. 468 “Noteikumi par pasažieru pārvadāšanu ar vieglajiem taksometriem” (turpmāk - MK noteikumi Nr. 468) nosaka kartību kādā veicami pasažieru komercpārvadājumi ar taksometriem – taksometra aprīkojuma prasības, pakalpojuma sniegšanas kārtību un metroloģiskās prasības taksometru skaitītājiem. Saskaņā ar Autopārvadājumu likuma 35.panta pirmo daļu licences pārvadājumiem ar taksometru izsniedz pašvaldības, kas apstiprina licencēšanas noteikumus pasažieru komercpārvadājumiem ar taksometru savā administratīvajā teritorijā. 2017. gada 28. septembrī Saeima pieņēma galīgā lasījumā likumu “Grozījumi Autopārvadājumu likumā” (turpmāk – Autopārvadājumu likums), kas stāsies spēkā 2018.gada 1.martā. Autopārvadājumu likuma 35.panta pirmā daļā nosaka, ka licences pasažieru komercpārvadājumiem ar taksometriem turpmāk izsniegs republikas pilsētas domes un plānošanas reģioni. Noteikts, ka plānošanas reģiona izsniegtā licence nedod tiesības veikt pasažieru komercpārvadājumus ar taksometru republikas pilsētas teritorijā un otrādi – republikas pilsētas izsniegtā licence nedod tiesības veikt pasažieru komercpārvadājumus ar taksometru pārējā plānošanas reģiona teritorijā. Licence dod tiesības nogādāt pasažieri uz jebkuru citu vietu ārpus republikas pilsētas vai pārējās plānošanas reģiona teritorijas, kurā saņemta licence.  Saskaņā ar Autopārvadājumu likuma 35. panta trešo daļu, kas stāsies spēkā 2018. gada 1. martā, Ministru kabinets nosaka prasības plānošanas reģiona un republikas pilsētas speciālās atļaujas (licences) (turpmāk – licences) saņemšanai, kārtību, kādā veicami pasažieru pārvadājumi ar taksometru, taksometru radītā vides piesārņojuma ierobežojumus un siltumnīcefekta gāzu emisiju apjomu plānošanas reģionos, kā arī Valsts ieņēmumu dienestam sniedzamās informācijas apjomu.  Pamatojoties uz šo deleģējumu Satiksmes ministrija ir sagatavojusi noteikumu projektu “Kārtība kādā veicami pasažieru komercpārvadājumu ar taksometru un prasības speciālās atļaujas (licences) saņemšanai” (turpmāk – noteikumu projekts). Noteikumu projektā ietvertas MK noteikumu Nr. 468 normas, kas papildinātas ar prasībām licences saņemšanai, precizētas prasības taksometru skaitītājiem un noteikta vienota kārtība par informācijas par izsniegto licenču un licences kartīšu publicēšanu. Noteikumu projekts paredz:1. prasības licences un licences kartītes saņemšanai.

 Plānošanas reģionu kompetenci nosaka “Reģionālās attīstības likums”. Saskaņā ar šā likuma 5.panta pirmo daļu, plānošanas reģions ir atvasināta publiska persona. Tās lēmējorgāns ir Plānošanas reģiona attīstības padome. Saskaņā ar šā likuma 25. panta otro daļu noteikts, ka Ministru kabinets pastāvīgi izvērtē, kādu tiešās pārvaldes iestāžu kompetenci nodot plānošanas reģioniem, kā arī izdod nepieciešamos normatīvos aktus vai sagatavo un iesniedz attiecīgus likumprojektus Saeimai. Atbilstoši šim deleģējumam, plānošanas reģioni no 2018.gada 1.marta izsniegs licences un licences kartītes saskaņā ar šo noteikumu projektā noteikto kārtību.  Vienlaikus Autopārvadājumu likuma 35. panta ceturtā daļa, kas stāsies spēkā 2018. gada 1. martā, nosaka, ka ievērojot šā panta trešo daļu, kārtību, kādā veicami pasažieru pārvadājumi ar taksometru republikas pilsētas administratīvajā teritorijā, nosaka republikas pilsētas pašvaldības dome. Pašvaldība var noteikt ierobežojumus taksometru radītajam vides piesārņojumam un siltumnīcefekta gāzu emisijām. Pārvadātāja tiesības veikt pasažieru komercpārvadājumus ar taksometru apliecina licence, savukārt saskaņā ar Autopārvadājumu likuma 1.panta 18. prim punktu, pārvadātājam uz katru transportlīdzekli papildus jāsaņem licences kartīte - noteiktas formas dokuments, ko izsniedz pārvadātājam attiecībā uz katru autotransporta līdzekli un kas apliecina, ka pārvadātājs kā autotransporta līdzekļa īpašnieks vai turētājs ir noteikumos paredzētajā kārtībā saņēmis licenci komercpārvadājumu veikšanai. Šobrīd pašvaldību izdotie saistošie noteikumi paredz atšķirīgas prasības licences un licences kartīšu saņemšanai, ir noteikti atšķirīgi licences un licences kartītes izsniegšanas termiņus u.c. prasības.  Apkopojot un izvērtējot pašvaldību iesūtīto informāciju, tika konstatēts, ka no 119 Latvijas pašvaldībām 42 pašvaldībās ir izdoti taksometru pakalpojumu sniegšanu regulējoši saistošie noteikumi, bet tikai 36 no pašvaldībām izsniedz licences. Ņemot vērā to, ka Autopārvadājumu likumā noteikts, ka pasažieru komercpārvadājumus var veikt tikai administratīvajā teritorijā, kurā izsniegta licence, kvalitatīva pakalpojuma sniegšanai pārvadātājam ir jāsaņem vairākas licences tuvajās pašvaldībās un attiecīgi jāievēro katras pašvaldības prasības.  Licenču un licences kartīšu uzskaitei un sagatavošanai uz speciālām veidlapām pašvaldības ir izveidojušas katra savu datu bāzi (sistēmu) un izsniedz uz speciālām veidlapām sagatavotas licences un licences kartītes. Tās ir lokālas un nav pieejamas tiešsaistē informācijas pārbaudei. Par licences darbības termiņu kontrolējošai institūcijai jāveic rakstveida pieprasījumi. Šobrīd kopumā valstī licences izsniegtas ap 1200 pārvadātājiem kopumā piešķirtas apmēram 4000 licences kartītes. Pēc VAS “Ceļu satiksmes drošības direkcija” (turpmāk – CSDD) sniegtās informācijas, derīga atļauja piedalīties ceļu satiksmē pašlaik ir 1957 taksometriem (16.10.2017. dati). Saskaņā ar MK noteikumu Nr.468 10.punktu, pašvaldības izsniedz licences kartīti tikai periodu, par kuru veiktas valsts sociālās apdrošināšanas obligātās iemaksas (turpmāk – obligātās iemaksas). Ņemot vēra to, ka obligātā iemaksa pašreiz noteikta 130*euro* apmērā par kalendāro mēnesi, un tā jānomaksā avansā, pārvadātāji minētās iemaksas arī veic pārsvarā par tikai par vienu kalendāro mēnesi un saņemot licences kartītes uz to pašu periodu. Šāda situācijā pašvaldībās, kurās ir liels pieprasījums, liels skaits licences kartīšu jāsagatavo koncentrēti uz mēneša pirmo datumu. Piemēram Rīgā mēnesī tiek izsniegtas apmēram 1200-1300 licences kartītes. Procesa nodrošināšanai īsā laikā jāpaveic liels darba apjoms. Arī pārvadātājam, lai saņemtu licences kartīti, vairākkārt jāierodas iestādē.  Lai vienkāršotu licences un licences kartīšu izsniegšanas procesu, nosakot vienotas prasības un termiņus, kā arī nodrošinātu informācijas apkopojumu vienā elektroniskā informācijas avotā, kas pieejams un jau šobrīd tiek izmantots autopārvadājumu jomā, noteikumu projekts paredz noteikt, ka licenci izsniedz uz 4 gadiem. Par šādu licences derīguma termiņu tika panākta vienošanās darba grupā, kas izstrādāja Ministru kabineta noteikumu projektu par valsts nodevas apmēra noteikšanu par licences izsniegšanu pārvadājumiem ar taksometru un vieglo automobili. Licences kartīti paredzēts piešķirt uz licences derīguma laiku līdz 4 gadiem, bet, ja transportlīdzeklis tiek nomāts, uz noslēgtā nomas līguma termiņu.  Noteikumu projekts paredz noteikt, ka turpmāk paziņojums par licences izsniegšanu tiek publicēts institūciju tīmekļa vietnēs, savukārt paziņojums par licences kartītes izsniegšanu tiek ievadīts CSDD uzturētajā Transportlīdzekļu un to vadītāju valsts reģistrā (turpmāk – reģistrs). Šāda kārtība nodrošina, ka informācija par visām izsniegtajām licences kartītēm, (plānošanas reģionu un republikas pilsētu pašvaldību) būs pieejama vienotā valsts reģistrā. Tas paātrinās informācijas apriti, samazinās administratīvo slogu institūcijām, kuras izsniedz licences kartītes, un sniegs pilnu informāciju institūcijām, kuras veic komercpārvadājumu kontroli un uzraudzību.  Saskaņā ar MK noteikumu Nr.468 10.punktu, pašvaldībām jau šobrīd noteikts pienākums lietot Transportlīdzekļu un to vadītāju valsts reģistru licences kartīšu reģistrācijai un to anulēšanai, kā arī tajā esošo informāciju savu funkciju veikšanai izmanto kontrolējošās institūcijas. Tā kā saskaņā ar Autopārvadājumu likumu plānošanas reģioniem no 2018.gada 1.marta jāizsniedz licences un licences kartītes, tad plānošanas reģioniem nebūs nepieciešams veidot un ieviest jaunas sistēmas licences kartīšu uzskaitei un sagatavošanai.  Reģistra lietošana ir iespējama vienlaikus vairākiem darbiniekiem, tas samazina administratīvo slogu periodos, kad nepieciešams sagatavot lielu skaitu pieprasīto licences kartīšu, jo pieprasījuma izpildei var iesaistīt papildus darbiniekus.  Reģistrs ir drošs attiecībā uz ievadītajiem datiem, jo jebkuras darbības tajā var veikt tikai autorizētas personas, un jebkuras izmaiņas tiek fiksētas laikā un ir iespējams pārbaudīt. Reģistra informācija izmantojot e-pakalpojumus ir pieejama arī fiziskajām un juridiskajām personām. Pārvadātājs, piesakot e-pakalpojumu varēs saņemt informācija par savu transportlīdzekļu licences kartītēm elektroniski.  Noteikumu projektā ietverts licences kartītes piešķiršanas un izsniegšanas process. Licences kartīti var izsniegt pārvadātājam, kad tas aprīkojis transportlīdzekli atbilstoši MK noteikumos Nr.468 noteiktajām prasībām. Viena no aprīkojuma sastāvdaļām ir speciālās numura zīmes, kuras CSDD izsniedz, pamatojoties uz Ministru kabineta noteikumu Nr.1080 “Transportlīdzekļu reģistrācijas noteikumi” (turpmāk – MK noteikumi Nr.1080) 62.punktu: “Taksometru reģistrē pamatojoties uz normatīvajos aktos par pasažieru pārvadāšanu ar taksometriem noteiktās institūcijas transportlīdzekļu reģistrā izdarītu atzīmi taksometra numura zīmju saņemšanai konkrētam transportlīdzeklim”. Lai savstarpēji saskaņotu šajā tiesību normā minēto prasību un licences kartīšu izsniegšanu, noteikumu projekts nosaka, ka sākotnēji institūcija pieņem lēmumu par licences kartītes piešķiršanu un atbilstoši MK noteikumu Nr.1080 62.punktā noteiktajam, izdara atzīmi reģistrā. Tiek norādīta transportlīdzekļa vispārējās nozīmes valsts reģistrācijas numura zīme un piešķirtās licences kartītes derīguma termiņš. Pamatojoties uz šo atzīmi CSDD izsniedz speciālās taksometra numura zīmes. Pēc transportlīdzekļa pilnīgas aprīkošanas pārvadātājs iesniedz iesniegumu institūcijā licences kartītes saņemšanai uz termiņu, kurā plāno veikt komercpārvadājumus. Institūcija, pārbaudot reģistrā datus par noteikumu prasību par taksometra aprīkošanu izpildi, izsniedz licences kartīti, paziņojumu par licences kartītes izsniegšanu ievadot elektroniski reģistrā. Noteikumu projekts paredz noteikt, ka pārvadātājam, kas pasažieru komercpārvadājumos izmanto citas personas īpašumā esošu transportlīdzekli, tā turējums ir jāreģistrē reģistrā, uzrādot šo informāciju transportlīdzekļa reģistrācijas apliecībā. Šādu priekšlikumu 2017.gada 11.septembra sanāksmē izteica Latvijas Darba devēju konfederācijas un Valsts ieņēmumu dienesta pārstāvji. Minētā kārtība atbrīvos pārvadātāju no pienākuma transportlīdzeklī turēt nomas līguma eksemplāru un ļaus kontrolējošām institūcijām noteikt (arī kontrolēt) personas, kuras faktiski nodarbojas ar pārvadājumiem. Vienlaikus tiks mazināts gadījumu skaits, kad transportlīdzekļa īpašnieks/turētājs nav informēts par nomnieka (pārvadātāja) izdarītajiem pārkāpumiemPašlaik Ministru kabineta 2005.gada 17.maija noteikumi Nr.339 “Kārtība, kādā atļauts veikt pasažieru un kravas komercpārvadājumus ar citu personu īpašumā esošiem autotransporta līdzekļiem” nosaka, ka par citas personas īpašumā esoša transportlīdzekļa lietošanu slēdzams nomas līgums, bet tas nav nepieciešams, ja nepieciešams, ja pārvadātājs norādīts autotransporta līdzekļa reģistrācijas apliecībā kā turētājs. Noteikumu projekts paredz, ka anulēt licenes kartīti pēc pārvadātāja iniciatīvas varēs tikai pēc visu uz minēto transportlīdzekli reģistrēto sodu nomaksas. Papildus arī MK noteikumos Nr.1080 paredzēts noteikt, ka taksometra numura zīmes varēs nomainīt uz vispārīgajām valsts reģistrācijas numura zīmēm tikai ar institūcijas izdarītu atzīmi reģistrā. Tas nepieciešams, jo nereti taksometra vadītājs, ja tas ir vienlaikus ir arī transportlīdzekļa īpašnieks patvaļīgi pārtrauc taksometra pārvadājumus, attiecīgi nenomaksājot uzliktos sodus. 1. kārtību kādā veicami pasažieru pārvadājumi ar taksometru;

Noteikumu projekts paredz precizēt normas par norēķiniem pakalpojuma sniegšanā.  Noteikumu projektā veikti precizējumi, ieiešot terminu “tarifs”. Tiek noteikts, ka tā ir vienības likme (*euro* un *euro centos*) taksometra pakalpojuma nolīgšanai, vienam kilometram un vienai minūtei. Papildus noteikts, ka tarifs vienam kilometram nevar būt vienāds ar “0,00 *euro*”. Precizēts, ka braukšanas maksa nozīmē kopējā naudas summu par braucienu, kuru veido taksometra nolīgšanas maksu, brauciena garums vai ilgums, vai taksometra nolīgšanas maksa, brauciena garums un brauciena ilgums kopā.  No 2018.gada 1.marta ar grozījumiem Autopārvadājumu likumā tiek atcelts deleģējums pašvaldībām noteikt maksimālo maksu (tarifus) par pasažieru pārvadāšanu. Turpmāk pārvadātājs varēs brīvi noteikt maksu (tarifu) par pakalpojumu. Vienlaikus taksometru skaitītājos tarifus var ievadīt skaitītāju apkalpojošie dienesti un to tiesības un pienākumi ir noteikti Ministru kabineta 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk – MK noteikumi Nr.96). Šo noteikumu 93.punktā noteikts, ka uzstādot specializēto ierīci – taksometru skaitītāju, apkalpojošā dienesta atbildīgajai personai jānodrošina, ka taksometra skaitītājā tiktu ieprogrammēti tikai tādi tarifi, kādi apstiprināti attiecīgajā pašvaldībā. Taksometra skaitītājā ieprogrammētos tarifus apkalpojošā dienesta atbildīgā persona ieraksta taksometra skaitītāja tehniskajā pasē, ierakstu apliecinot ar parakstu un norādot datumu. Var rasties situācija, ka pārvadātājs nosaka tikai nolīgšanas cenu, neparedzot maksu par nobraukto attālumu vai laiku. Šāda tarifa noteikšana rada iespēju pārvadātājam iekasēt vienreizēju maksu par braucienu, līdzīgi kā pārdot biļeti braucienam sabiedriskajā transportā, un tādējādi veikt nelikumīgus pasažieru komercpārvadājumus sabiedriskā transporta maršrutos. Lai to novērstu, noteikumu projektā noteikts ierobežojums, ka tarifs ir vienības likme (*euro* un *euro centos*), kas vienam kilometram nevar būt vienāds ar “0,00 *euro*”. Paredzēts, ka iesniedzot iesniegumu licences saņemšanai, pārvadātājs jānorāda arī licences nosacījumus (tarifu plāns), kura atbilstību pārbaudīs institūcija, un minēto informāciju publicēs savā tīmekļa vietnē.  Noteikumu projektā ieviests skaidrojums papildmaksas lietošanai, nosakot, ka tā ir maksa par atsevišķi no pārvadājuma sniegtu pakalpojumu. Ņemot vērā to, ka tiek noteikti iebraukšanas ierobežojumi noteiktās teritorijās (piemēram - īpaša režīma zonas vai maksas teritorijas), kā arī pārvadātājs var piedāvāt sniegt citus papildu pakalpojumus – bagāžas nešanu u.c., projektā noteikts, ka pakalpojumu maksu piemēro par papildus izdevumiem, kas neattiecas uz braukšanas maksu, bet kas nepieciešami vai tiek pieprasīti no pasažiera pakalpojuma izpildē. Minētā maksa būs jānorāda kā licences nosacījumu sastāvdaļa un pārvadātājam jānodrošina pasažiera informēšana.  No 2018.gada 1.marta ar grozījumiem Autopārvadājumu likumā atcelts deleģējums pašvaldībai noteikt atšķirības zīmi. Iepriekš noteiktās tiesības par pašvaldības atšķirības zīmes (emblēmas) ieviešanu, lai vizuāli identificētu savā administratīvajā teritorijā licencētu taksometru, nav sasniegusi mērķi. Pārvadātāji jau šobrīd saņem vienlaikus vairākas licences, un tiem ir tiesības izvēlēties kādu atšķirības zīmi izvietot uz transportlīdzekļa durvīm. Arī pēc 2018.gada 1.marta, mainoties licences darbības teritorijām, paredzams, ka nepieciešamība saņemt vairākas licences saglabāsies. Jau šobrīd kopā Rīgas plānošanas reģionā (ieskaitot Jūrmalu un Rīgu) uz 01.07.2017. bija izsniegtas 1135 licences, taču kopumā Rīgas plānošanas reģionā darbojas 679 pārvadātāji. Noteikumu projektā ietverta prasība uz transportlīdzekļa priekšējām durvīm izvietot informāciju par pārvadātāju – tā nosaukumu, nosakot minimālo burtu augstumu. Noteikumu projekts paredz mainīt taksometra pazīšanās zīmes attēlu. Šobrīd noteikumu prasība nosaka, ka uz pazīšanās zīmes tiek norādīts burts “T”, kuram katrā pusē izvietoti noteikta izmēra un skaita šaha veidā apzīmēti kvadrātiņi. Ņemot vērā ārvalstu pieredzi, noteikumu projekts paredz uz pazīšanās zīmes turpmāk lietot vārdu “TAXI”, kas ir saprotams arī ārvalstu pilsoņiem, un ir atpazīstams kā taksometra apzīmējums Anglijā, Vācijā, Francijā un Polijā. Lai noteikumu prasību ieviešana neradītu papildus izdevumus pārvadātājiem, kuri šobrīd jau veic taksometru pārvadājumus un aprīkojuši taksometrus atbilstoši spēkā esošajām tiesību normām, noteikumi paredz noteikt, ka pārvadātājiem, kuriem licences kartītes piešķirtas līdz šo noteikumu spēkā stāšanās dienai, pazīšanas zīme pēc noteikumu 2.pielikuma parauga jālieto no 2021.gada 1.janvāra. Noteikumu projekts paredz izmaiņas taksometra vadītāja vizītkartes noformējumā. Šobrīd spēkā esošie noteikumi nosaka, ka vadītāja vizītkartē jānorāda pārvadātāja nosaukums, adrese, tālrunis un transportlīdzekļa valsts reģistrācijas numurs. Ņemot vērā to, ka Autopārvadājumu likumā no 2018.gada 1.marta ieviesta prasība par taksometra vadītāja reģistrāciju VSIA “Autotransporta direkcija” uzturētajā Taksometru vadītāju reģistrā, noteikumu projektā paredzēts, ka taksometra vadītāja vizītkartes vietā taksometra salonā izvieto taksometra vadītāja reģistrācijas apliecību. To izsniegs Autotransporta direkcija kā noteikta formas karti, kas saturēs taksometra vadītāja fotogrāfiju un reģistrācijas numuru.  Projektā ietverti pārvadātāja pienākumi un atbildība par pakalpojuma sniegšanā nepieciešamo normu ievērošanu, kas līdz šim tika noteikta tikai taksometra vadītājam.  1. taksometru radītā vides piesārņojuma ierobežojumus un siltumnīcefekta gāzu emisiju apjomu plānošanas reģionos;

 Izstrādājot informatīvo ziņojumu “Pasažieru pārvadājumu ar taksometriem jomas tiesiskais regulējums un priekšlikumi tās pilnveidošanai” (TA-1367) (turpmāk – Informatīvais ziņojums) darba grupa kā vienu no priekšlikumiem izvirzīja tiesības licences izsniedzējam ierobežot taksometru pakalpojumu sniegšanā izmantoto transportlīdzekļu radīto piesārņojumu videi un siltumnīcefekta gāzu emisijas.  Noteikumu projektā ietverts ierobežojums, ka licences kartīti izsniedz taksometram, ja taksometrs, kurš ir aprīkots ar iekšdedzes dzinēju vai pēc savas konstrukcijas ir aprīkots ar iekšdedzes dzinēju un kā mehānisku dzinējspēku izmanto enerģiju no transportlīdzeklī glabātas elektroenerģijas vai dzinējspēka glabāšanas iekārtas (piemēram, akumulators, kondensators, spararats vai ģenerators u.c.) un kurš pirmo reizi reģistrēts pēc 2008.gada 31.decembra, radītā oglekļa dioksīda (CO2) izmešu daudzuma gramos (g) uz vienu kilometru (km) nepārsniedz 150 g. Pēc CSDD sniegtās informācijas, 16.10.2017 tehniskā kārtībā ir 1957 taksometri, no tiem 1099 taksometru (t.i. 55%), izlaiduma gads ir 2009 un jaunāki. Savukārt,(CO2) izmešu daudzuma gramos (g) uz vienu kilometru (km) sadalījums taksometriem pēc pieejamās informācijas, šobrīd sastāda šādu attiecību - 50-100g – 16; 100-150g – 796; virs 150g – 825.1. Valsts ieņēmumu dienestam sniedzamās informācijas apjomu;

 Informatīvā ziņojuma izstrādes laikā Finanšu ministrija informēja, ka taksometru pakalpojumu sniegšana ir visvairāk pakļauta „ēnu ekonomikai”. Taksometru pakalpojumu sniegšanas jomā nav samaksāti līdz pat 80% no nodokļiem un atskaitēs oficiāli uzrādītais darba stundu skaits un atalgojums ir neatbilstoši mazs.  Noteikumu projektā ietvertas papildus prasības pārvadātājam noteiktā kārtībā reizi ceturksnī iesniegt Valsts ieņēmumu dienestam informāciju par pārvadātāju, autovadītājiem, nostrādāto stundu skaitu, saņemtu samaksu par katrā mēnesī veiktajiem pārvadājumiem un katrā mēnesī braucienos izmantoto transportlīdzekļu valsts reģistrācijas numuriem. Kā arī pārvadātājam noteikts pienākums pēc Valsts ieņēmumu dienesta pieprasījuma sniegt aktuālo informāciju par pieprasījumā norādīto periodu. 1. īpašās metroloģiskās un tehniskās prasības un atbilstības novērtēšanas procedūras taksometra skaitītājiem, kuri ir nodoti lietošanā (uzstādīti taksometrā).

 Minētās prasības precizētas atbilstoši MK noteikumiem Nr.96 un Ministru kabineta 2014.gada 11.februāra noteikumiem Nr.95 “Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām”. Noteikumu pielikumā precizētas prasības taksometra skaitītājiem, nosakot, ka tiem ir energoneatkarīgā atmiņa (non-volatile memory, kura saglabā tajā ierakstīto informāciju, nepievadot barošanas spriegumu (elektrība šādai atmiņai nepieciešama tikai ierakstīšanas, nolasīšanas vai dzēšanas laikā)), kas nodrošina nodokļu un citu maksājumu darījumu sagatavošanu, veidošanu, reģistrēšanu un apstrādi ar tajā iebūvētu programmatūru, nodrošinot katras dokumentu un pārskatu izdrukas un reģistrēto darījumu kopsummas naudas izteiksmē saglabāšanu taksometra skaitītāja energoneatkarīgajā atmiņā. Taksometra skaitītāja atmiņā summētās vērtības saglabājas trīs gadus. Taksometra skaitītājam un drukājošajai iekārtai būtu jāatbilst direktīvai NR 72/245/EEK (par transportlīdzekļu elektromagnētisko saderību). Taksometra skaitītāja plombējumam jānodrošina, ka to nevar noņemt no taksometra, nesabojājot plombas (starp taksometra skaitītāju un pieslēgumiem taksometram nedrīkst būt izjaucamu savienojumu). Autopārvadājumu likuma pārejas noteikumi nosaka, ka speciālā atļauja (licence) pasažieru pārvadājumiem ar taksometru pašvaldības teritorijā, kas izsniegta līdz 2018. gada 28. februārim,  ir spēkā attiecīgās pašvaldības teritorijā līdz tās derīguma termiņa beigām, bet ne ilgāk kā līdz 2018. gada 30. aprīlim, un licences kartīte, kas izsniegta pārvadātāja transportlīdzeklim līdz 2018. gada 30. aprīlim, ir spēkā attiecīgās pašvaldības teritorijā ne ilgāk kā līdz 2018. gada 31. maijam. Lai nodrošinātu pakāpeniski licenču izsniegšanu neradītu papildus administratīvo un finansiālo slogu pārvadātājiem, kuri jau veic pasažieru komercpārvadājumus ar taksometriem, atsevišķas tiesību normas paredzēts ieviest nosakot pārejas periodu: - noteikumu prasības par taksometru vadītāju reģistrācijas nosacījumiem piemērojamas no 2018. gada 1. maija;  -noteikumu 26.4.apakšpunktā minētā prasība radītā oglekļa dioksīda (CO2) izmešu daudzuma ierobežojumu stājas spēkā 2019.gada 1.janvārī; -noteikumu 38.7. apakšpunkta prasība par informācijas par pārvadātāju izvietošanas kārtību piemērojama no 2018. gada 1. maija;  - pārvadātājiem, kuriem licences kartītes piešķirtas līdz šo noteikumu spēkā stāšanās dienai, pazīšanās zīme šo noteikumu saskaņā ar šo noteikumu 2.pielikuma paraugu piemērojams no 2021.gada 1.janvāra.  Noteikumi stājas spēkā 2018.gada 1.martā, paredzot, ka plānošanas reģioni, licences sāk izsniegt no 2018.gada 1.marta ar derīguma termiņu no 2018.gada 1.maija. |
| 3. | Projekta izstrādē iesaistītās institūcijas | Satiksmes ministrija, Finanšu ministrija, Vides aizsardzības un reģionālās attīstības ministrija, Iekšlietu ministrija, Ekonomikas ministrija, Latvijas Pašvaldību savienība, Latvijas Pasažieru pārvadātāju asociācija, VISA “Autotransporta direkcija”, VAS “Ceļu satiksmes drošības direkcija”. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Republikas pilsētas pašvaldības, Plānošanas reģioni, pārvadātāji, kas sniedz pasažieru komercpārvadājumus ar taksometriem, Kontroles institūcijas (policija, Valsts ieņēmumu dienests, pašvaldību Kontroles dienesti). |
| 2. | Tiesiskā regulējuma ietekme uz tautsaimniecību un administratīvo slogu | Tiks ieviests vienots tiesiskais regulējums un prasības licences un licences kartīšu saņemšanai. Ar noteikumu prasībām paredzēts samazināt administratīvo slogu institūcijām, kas izsniedz licences un pārvadātājiem, kas saņem licences un licences kartītes. Kontrolējošām institūcijām tiks nodrošināta informācija par visām izsniegtajām licences kartītēm valsts teritorijā drošā elektroniskā formā vienotā valsts vietnē, tādējādi samazināsies administratīvais slogs un laiks informācijas pieprasīšanai un saņemšanai no dažādām iestādēm.  |
| 3. | Administratīvo izmaksu monetārs novērtējums | Iespējamais administratīvā sloga palielinājums plānošanas reģioniem pārsniegs 2000 *euro* gadā. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Ministru kabineta noteikumu projekts “Kārtība kādā veicami pasažieru komercpārvadājumu ar taksometru un prasības speciālās atļaujas (licences) saņemšanai” tiek virzīts vienlaicīgi ar Ministru kabineta noteikumu projektu “Pasažieru komercpārvadājumu ar taksometru un vieglo automobili vadītāju reģistrācijas kārtība” un “Noteikumi par valsts nodevu par speciālās atļaujas (licences) izsniegšanu komercpārvadājumu veikšanai ar autotransportu”. Papildus paredzēts sagatavot izskatīšanai Ministru kabinetā grozījumus Ministru kabineta 2010.gada 30.novembra noteikumos Nr.1080 “Transportlīdzekļu reģistrācijas noteikumi”, Ministru kabineta 2004.gada 29.aprīļa noteikumos Nr.466 “Noteikumi par transportlīdzekļu valsts tehnisko apskati un tehnisko kontroli uz ceļiem” un likumā «Latvijas Administratīvo pārkāpumu kodekss».Vienlaikus ar izstrādāto noteikumu projekta spēkā stāšanos, spēku zaudēs Ministru kabineta 2012. gada 3.jūlija noteikumi Nr.468 „Noteikumi par pasažieru pārvadāšanu ar vieglajiem taksometriem”, pašvaldību saistošie noteikumi par taksometru pārvadājumu licencēšanu to administratīvajās teritorijās.  |
| 2. | Atbildīgā institūcija | Satiksmes ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projektā ir iekļautas tiesību normas, kas izriet no Eiropas Parlamenta un Padomes 2004.gada 31.marta Direktīvas 2004/22/EK par mērinstrumentiem. |
| 2. | Citas starptautiskās saistības | Starptautiskās Reglamentētās metroloģijas organizācijas OIML *(Organisation Internationale de Métrologie Légale)* 2007.gada dokuments R 21 „Taksometra skaitītāji”. |
| 3. | Cita informācija | Noteikumu projekts satura atsauci uz Eiropas Parlamenta un Padomes 2004.gada 31.marta Direktīvas [2004/22/EK](http://eur-lex.europa.eu/eli/dir/2004/22/oj/?locale=LV) par mērinstrumentiem. Minētā direktīva pārņemta ar Ministru kabineta 2012.gada 3.jūlija noteikumiem Nr.468 “Noteikumi par pasažieru pārvadāšanu ar vieglajiem taksometriem” (turpmāk – MK noteikumi Nr.468), informāciju par tiesību akta projekta atbilstība ES tiesību aktiem (1.tabulā) un ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei (2.tabula) sniegta MK noteikumu Nr.468 anotācijā. Ņemot vērā to, ka MK noteikumi Nr.468 ietverti noteikumu projektā, papildus informācija V sadaļā atkārtoti netiek aizpildīta. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē 2017.gada 25.jūlijā.  |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tiks dota iespēja rakstiski sniegt viedokli par noteikumu projektu tā izstrādes stadijā.  |
| 3. | Sabiedrības līdzdalības rezultāti | Par noteikumu projektu priekšlikumus ar iebildumus izteica Latvijas Pasažieru pārvadātāju asociācija, Valsts ieņēmumu dienests, Rīgas domes Satiksmes departaments, Latvijas vieglo taksometru nozares darba devēju organizācija (LVTNDDO).  |
| 4. | Cita informācija | Noteikumu projekts izskatīts 2017.gada 28.septembra sanāksmē, kurā piedalījās VSIA “Autotransporta direkcijas”, VAS “Ceļu satiksmes drošības direkcijas”, Finanšu ministrijas, Ekonomikas ministrijas, Valsts ieņēmumu dienesta, Vides aizsardzības un reģionālās attīstības ministrijas, Plānošanas reģionu, Rīgas domes, Latvijas darba devēju konfederācijas, Latvijas Pasažieru pārvadātāju asociācijas, Latvijas taksometru darba devēju organizācijas, uzņēmumu Uber, Taxify un taksometru pārvadātāju pārstāvji.  |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Republikas nozīmes pilsētu pašvaldības.Rīgas plānošanas reģioni. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde plānošanas reģionos un republikas pilsētās tiks veikta institūciju esošo funkciju ietvaros. Kontroles institūcijas – kontroles dienesti un pašvaldību policijas struktūras veiks kontroli atbilstoši deleģējumam no plānošanas reģionu administrācijām.  |
| 3. | Cita informācija | Nav. |

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

30.10.2017. 15:50

3519

D.Ziemele-Adricka 67028036

dana.ziemele-adricka@sam.gov.lv